วัดท่าเกษม (จังหวัดสุโขทัย)

วัดท่าเกษม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่เลขที่ 83 ตำบลเมืองบางยม อำเภอสวรรคโลก จังหวัดสุโขทัย ตั้งอยู่บริเวณที่ราบสูงริมแม่น้ำยมฝั่งตะวันออก มีที่ดินตั้งวัดเนื้อที่ 17 ไร่ 1 งาน 2 ตารางวา วัดท่าเกษม ได้ก่อตั้งวัดเมื่อปีพ.ศ. 2399 ตรงกับสมัยรัชกาลที่ 4 โดยมีพระธุดงค์ชาวมอญมาจากเมืองหงสาวดีประเทศพม่าชาวบ้านเรียกท่านหลวงตาโกร้ง หงสา ได้มาหยุดพักพำนัก อยู่ในบริเวณวัดท่าเกษมในปัจจุบันจึงก่อตั้งเป็นสำนักสงฆ์ขึ้น ต่อมาเห็นว่าหมู่บ้านนี้มีความสงบอยู่เย็นเป็นสุขจึงเรียกว่า วัดท่าเกษมศรี ตามชื่อ บ้านท่าเกษม แต่หลังจากนั้นก็ไม่มีพระภิกษุมาอยู่ จนกระทั่งสมัยรัชกาลที่ 5 ประมาณปีพ.ศ. 2445 มีแม่ชี 2 ท่าน หนีกบฏเงี้ยวจากอำเภอนครไทย จังหวัดพิษณุโลก โดยขี่ช้างพมาพักที่วัดท่าเกษม ท่านมีนามว่า แม่ชีบัว กับแม่ชีสร้อย จนกระทั่งมีหลวงปู่นาค สุวัณโณ มาจำพรรษา และ เป็นเจ้าอาวาสองค์แรก หลวงปู่นาคท่านเป็นพระสายวิปัสสนากรรมฐาน แล้ววัดท่าเกษมจึงเป็นวัดที่ถูกต้องมาจนถึงทุกวันนี้ ได้รับพระราชทานวิสุงคามสีมาเมื่อวันที่ 25 ตุลาคม พ.ศ. 2516 เขตวิสุงคามสีมา กว้าง 30 เมตร ยาว 40 เมตร 40 ทำการผูกพัทธสีมา วันที่ 18 กุมภาพันธ์ 2518 เวลาประมาณ 10.00 เศษ เกิดแผ่นดินไหวขึ้น เมื่อวันที่ 2 กุมภาพันธ์ 2525 สมเด็จพระอริยวงศาคตญาณ (วาสน์ วาสน มหาเถระ) สมเด็จพระสังฆราชสกลมหาสังฆปริณายก วัดราชบพิธสถิตมหาสีมาราม กรุงเทพฯ สังฆราชองค์ที่ 18 แห่งกรุงรัตนโกสินทร์ ได้เสด็จมาที่วันท่าเกษม เป็นองค์ประธานประกอบพิธียกช่อฟ้าอุโบสถ และปลูกต้นสาละ ต้นกลางซึ่งเป็นต้นไม้ที่เกี่ยวกับพุทธประวัติไว้ที่ด้านหน้าอุโบสถ อาคารเสนาสนะมีอุโบสถสร้าง พ.ศ. 2506 ศาลาการเปรียญสร้าง พ.ศ. 2519 หอสวดมนต์สร้าง พ.ศ. 2500 และกุฏิสงฆ์ 2 หลัง รายนามพระภิกษุที่ดำรงตำแหน่งเจ้าอาวาสวัดท่าเกษมมีดังนี้ 1.หลวงปู่นาค สุวนโณ 2. หลวงตากล่อม ชูดอกไม้ 3. พระอาจารย์สวัสดิ์ ฉิมพาลี 4. หลวงปู่อ๊อด ไก่แก้ว 5. พระอาจารย์ไม้ จำนง 6. พระอาจารย์เสนาะ รอบุญ 7. พระอธิการเลี่ยม (โกริโต) รอบุญ 8. พระครูสุขุมธรรมนิเทศก์ (สุทน คงคีรี) ได้รับแต่งตั้งเมื่อวันที่ 10 พฤษภาคม 2529 และเป็นเจ้าคณะอำเภอสวรรคโลกในปัจจุบัน อ้างอิง